Fase 6-beurtkrag skep krisis vir Tshwane(Argieffoto: Mazhar Zandsalimi/Unsplash) Die Tshwane-metro sê verhoogde fases van beurtkrag ontaard dikwels in ŉ krisis vir dié munisipaliteit, veral wat betref sy vermoë om onderbrekings te hanteer. Eskom het fase 6-beurtkrag Woensdag op kort kennisgewing ingestel, wat beteken dat Suid-Afrikaners se krag twee tot drie keer per dag afgeskakel sal word, met die gevolg dat inwoners ses uur of meer sonder krag kan sit. Daryl Johnston, burgemeesterskomiteelid vir infrastruktuur en streeksbedrywighede, sê ŉ krisistaakspan word nou op die been gebring om kragonderbrekings in die stad wat nie met beurtkrag verband hou nie te hanteer. “Dis belangrik vir inwoners om kennis te neem dat beurtkrag tot bykomende onderbrekings kan lei weens hoë kragstuwings en die oorlading van die netwerk. Dit kan ook tot vandalisme en diefstal van die stad se infrastruktuur lei.” Namate die gereelde voorkoms van beurtkrag toeneem, sal stadshulpbronne verder ook beperk wees omdat spanne in die Tshwane-gebied ontplooi moet word om beurtkrag – in opdrag van Eskom – in werking te stel. “Dieselfde span wat die beurtkragtaak het om krag in Tshwane af en aan te skakel, speel ook ŉ belangrike rol in die herstel en instandhouding van ons elektrisiteitnetwerk. “Dit beteken dat die span aansienlik minder tyd beskikbaar sal hê om aan kragtoevoerprobleme en onderbrekings te bestee wat nie met beurtkrag verband hou nie.” Johnston sê die werklikheid is dat die stad se stelsel nie ontwerp is om ŉ situasie soos dié te hanteer nie. “Die swaar reën wat ons die afgelope ruk ondervind het, vererger die situasie. Hoe natter die weer, hoe meer waarskynlik foute met toerusting. Hierdie is ŉ baie ernstige situasie vir die hele Tshwane.” Inwoners word intussen gevra om energie-intensiewe toestelle af te skakel en krag spaarsaam te gebruik.